Õpetajate Leht

Tartu ülikooli lahtiste uste päev
2026-02-26 00:00 - 23:59 (Europe/Tallinn)
Tartu ülikooli lahtiste uste päeval ootab huvilisi ligi 70 eriilmelist töötuba
26. veebruaril toimub Tartu ülikooli raamatukogus ja teistes ülikooli hoonetes selleaastane lahtiste uste päev, mille jooksul saavad kõik huvilised tutvuda ülikooli õppimisvõimalustega ning avastada TÜ õppehooneid. Üritusele registreerumine toimub Fientas ja rohkem infot leiab lahtiste uste päeva veebilehelt.
Tartu ülikool pakub sisseastujatele Eesti kõige suuremat erialavalikut, mis jaguneb sellel aastal 56 esimese astme õppekava ja 76 magistriõppekava vahel. Lahtiste uste päeval toimub üle linna ligi 70 töötuba ja infotundi, kus on võimalik uurida õppekavade sobivust ja avastada uusi erialasid. Kõigi töötubadega tutvustuse leiab Fienta lehelt.
Lahtiste uste päev algab kl 10.00 Tartu ülikooli raamatukogus infomessiga, kus saab ülevaate erialadest, üliõpilasorganisatsioonidest ja teistest ülikooli rohketest võimalustest.
Kl 10.30–12.30 toimub raamatukogus konverents, mille vestlusringides jagatakse tulevastele üliõpilastele kasulikke näpunäiteid. Päeva juhib ajakirjanduse ja kommunikatsiooni kolmanda kursuse üliõpilane Johannes Peetsalu. Üliõpilased arutlevad vestlusringis, kuidas nad enda erialale õppima jõudsid. Tartu Ülikooli vilistlased räägivad, milline on olnud nende elu pärast ülikooli lõpetamist. Samuti kõneldakse sisseastumisest ja akadeemilisest testist.
Huvilisi oodatakse ka teistesse Tartu ülikooli hoonetesse – ülikooli muuseumi, loodusmuuseumi, botaanikaaeda ja peahoonesse. Üritusele, infotundidesse ja töötubadesse saab registreeruda Fienta lehel, mida täiendatakse jooksvalt.
Rohkem teavet leiab lahtiste uste päeva veebilehelt ut.ee/lahtised-uksed ja Facebookist.

9. klasside karjäärikonverents "Sinu otsus, sinu tulevik"
2026-02-26 00:00 - 23:59
N, 26.02, kl 11–15.45 9. klasside karjäärikonverents “Sinu otsus, sinu tulevik” Tallinna karjäärikeskuses (Tartu mnt 80, Tallinn).
Info https://minukarjaar.ee/et/sundmused/9-klasside-karjaarikonverents-26-02-26

Eesti Vabaõhumuuseumi vastlalaager „Liugu-Laugu!“
2026-02-26 00:00 - 2026-02-27 23:59
Eesti Vabaõhumuuseumi vastlalaager „Liugu-Laugu!“ 26. ja 27. veebruaril 2026
Kutsume 7–12-aastaseid lapsi kahepäevasesse vastlalaagrisse „Liugu-Laugu“. Laagris õpime ja kogeme Eesti vastlakombeid läbi mängude ja põnevate tegevuste – mängime toredaid vastlamänge, teeme hobusõitu ja meisterdame vurri, teeme vastlakukleid ning veedame aega õues talverõõme nautides. Lõunatame mõlemal päeval meie oma Kolu kõrtsis.
Tule ja veeda kaks toredat päeva täis traditsioone, meisterdamist, liugu ja naeru! Kohtade arv on piiratud – ära jää hiljaks!
Rohkem infot ja registreerimine

Rahvusvahelise projektijuhtimise õpetamine koolis koolitus
2026-02-26 00:00 - 2026-02-27 23:59
Erasmus+ ja Euroopa Solidaarkopruse agentuur kutsub 10.–12. klasside õpetajaid tasuta koolitusele, et tuua oma kooli rahvusvahelise projektikirjutamise valikaine. Valikaine võimaldab õpilastel omandada praktilisi oskusi projekti kirjutamisel ja juhtimisel. Lisaks näeme head võimalust siduda projektide kirjutamine gümnaasiumiõpilaste praktiliste töödega.
Koolitust viivad läbi Kätlin Jürna ja Mikhail Mogutov.
Osalemise eelduseks on koolijuhi kinnitus, et koolil on valmisolek valikaine lisamiseks õppekavasse. Kooli kinnitust küsitakse e-kirja teel.
Koolitus toimub 26.02.2026–27.02.2026 Tallinnas, Hyatt Place hotellis.
Registreerumine kuni 18.02.2026
Lisainfo siin.

Rahvusvaheline teatripäev
2026-02-27 00:00 - 23:59
Rahvusvaheline teatripäev.

Tallinna ülikooli avatud uste päev
2026-02-27 10:00 - 17:00
Tallinna ülikoolis toimub 27. veebruaril traditsiooniline avatud uste päev, kuhu on oodatud gümnaasiumiklasside õpilased, aga ka kõik teised õppimishuvilised. Avatud uste päeval on osalejatel võimalus tutvuda nii õppeprogrammide, ülikoolilinnaku kui ka õppejõududega.
Osalejaid ootavad traditsioonilised infotunnid, töötoad, messiala, karjäärinõustaja, instituutide ja üliõpilaskonna esindajad ning loomekollektiivid, mis võimaldavad tutvuda õppekavade, inimeste ja ülikoolilinnakuga. Osalejad saavad ülevaate õppekavadest ning osa inspireerivatest tudengite ja õppejõudude lugudest.
Päeva jooksul on võimalik osaleda 11 erinevas töötoas. Põneva töötoa leiab endale igaüks ehk avastamist on nii jaapani ja hiina keelest kuni uudistesaate loomise ning laborite külastamiseni.
Tegemist on suurepärase võimalusega kogeda ülikoolimelu, mis loob võimaluse oma tulevikku teadlikumalt kujundada.
Instituutide infotunnid toimuvad Tallinna ülikooli Astra maja (Narva mnt 29) ruumis A-002 (Maximum).
Messiala on avatud kell 10.00–17.00 Tallinna ülikooli Astra maja aatriumis ja õpikeskuses (Narva mnt 29).
Töötubade kirjeldus https://www.tlu.ee/avatud-uste-paev-2026#tootubade-ajakava-ja-registreerimine
Kodulehekülg https://www.tlu.ee/avatud-uste-paev-2026

Konkurss „Südamega hariduses“
2026-02-28 00:00 - 2026-03-10 23:59
Eesti Haridustöötajate Liit ootab eestimaalasi jagama inspireerivaid ja südamlikke lugusid õpetajatest, tugispetsialistidest ning teistest haridustöötajatest, kes on neid eriliselt toetanud, mõjutanud või julgustanud.
„Tohutu töökoormus, kolleegide nappus, järelkasvukriis ja üha kõrgemad nõudmised on märksõnad, mis paraku iseloomustavad täna Eesti haridustöötajate igapäeva. Seetõttu ei pruugi noorte anded või mured saada koolis alati nii palju tähelepanu ja pühendumist, kui ideaalses maailmas tahaks ette kujutada,“ ütles Eesti Haridustöötajate Liidu esimees Reemo Voltri. „Küll aga tean, et väga paljud õpetajad ja teised haridustöötajad siiski leiavad endas selle jõu, et siiralt ja järjekindlalt noori toetada ja suunata ka neil hetkedel, kui koolitund, trenn või päev lasteaias on läbi saanud. Nüüd on aeg neid tänada!“
Niisiis on käivitatud konkurss „Südamega hariduses“, mille eesmärk on öelda aitäh kõigile neile, kes on meid haridusteel toetanud ja innustanud. Kandidaadiks saab esitada haridusvaldkonnas tegutsenud ja veel tegutseva õpetaja, treeneri, huvijuhi, tugitöötaja või mõne teise spetsialisti, kelle siirus ja südamlikkus väärivad tänu.
„Südamega hariduses“ konkursi keskmes on inimlikud ja päriselulised lood. Kandidaadi esitamisel oodatakse lühilugu, mis kirjeldab konkreetsete näidete kaudu, kuidas kandidaat on mõjutanud õppijat, kogukonda või haridusteed laiemalt. Lugu peaks olema kirjutatud lihtsas ja arusaadavas keeles ning mahtuma kuni 2500 tähemärgi piiresse.
Konkusi finalistid selguvad 15. märtsiks ning pärast seda selguvad rahvahääletuse teel viis kõige inspireerivamat haridustöötajat üle Eesti. Võitjaid premeeritakse rahaliste auhindadega, samuti loositakse välja auhinnad kandidaatide esitajate ja hääletajate vahel.
Lugusid saab saata 10. märtsini Eesti Haridustöötajate Liidu kodulehel

Lõppeb ETNO laagritesse registreerimine
2026-03-01 00:00 - 23:59
ETNO laagrid ootavad noori muusikasõpru registreerima
Kolm suvist etnolaagrit avasid vastuvõtu ning ootavad 10–30-aastaseid pärimusmuusikahuvilisi end kirja panema.
Laagrite korraldaja Eesti Pärimusmuusika Keskus kutsub 18–30-aastasi heal tasemel pillimängijaid Eesti ETNO laagrisse, kus õpitakse üksteiselt eesti ja muude maade pärimusmuusikat. 14.–23. juulini Viljandimaal Kõpu mõisahoones toimuv rahvusvaheline laager tähistab tänavu 30. toimumiskorda.
“See on meie jaoks oluline verstapost, mis kinnitab, et pärimusmuusika õpiviis, kus jagatakse oma maa muusikat ja õpitakse üksteiselt kuulmise järgi, on ajas vastu pidanud,” räägib keskuse programmi- ja haridusvaldkonna juht Margit Kuhi. Kui senini on toimunud üheaegselt vaid kaks laagrit, siis tähtpäeva puhul jätkatakse tänavu korraga kolme laagriga. “Teame, et pärimusmuusika tee ei alga täiskasvanuna, mistõttu peame oluliseks pakkuda igas vanuses pillimängijatele nende oskustele ja küpsusele vastavat sisulist sissekasvu pärimusmuusika maailma,” lisab Kuhi.
10–13-aastastele noortele muusikasõpradele, kes on oma pillimänguteed alustanud vähemalt kolm aastat tagasi ning soovivad kogeda pärimusmuusika õppimist autentsel moel, on mõeldud Laste ETNO, kus õpitakse oma eakaaslastelt ja juhendajatelt lugusid 19.–23. juulini Viljandi Vabas Waldorfkoolis.
Vähemalt viieaastase mängukogemusega 14–17-aastaseid pillimängijaid ootab Viljandimaal Kärstna mõisas Noorte ETNO, kus õpitakse 16.–23. juulini Eesti eri paigust pärit lugusid.
Kõik laagrilised astuvad traditsiooniliselt üles ka mõnel Viljandi pärimusmuusika festivali laval 23.–26. juulini 2026.
Registreerimine lõppeb kohtade täitumisel või Laste ja Noorte ETNO-sse 1. märtsil ning Eesti ETNO-sse 1. aprillil. Lisainfo https://folk.ee/teeme/laagrid

Tartu ülikooli akadeemilisele testile registreerimine
2026-03-01 00:00 - 2026-03-10 23:59
Juba kaheksandat korda korraldab Tartu ülikool akadeemilist testi, mille sooritamine vähemalt 70 punktile 100-st võimaldab kindlustada õppekoha Tartu ülikooli kõrghariduse esimese astme õppes juba kevadel.
1.–10. märtsini on võimalik registreeruda akadeemilisele testile, mida saab sooritada 28. märtsil ja 11. aprillil ülikooli arvutiklassides Tartus, Tallinnas, Kuressaares, Narvas, Pärnus ja Viljandis. Testile oodatakse nii abituriente kui ka varasematel aastatel keskhariduse omandanud kandidaate.
Testil osalemiseks tuleb sellele registreeruda hiljemalt 10. märtsil sisseastumise infosüsteemis (SAIS). Akadeemilise testi tulemused avalikustatakse SAIS-is viie päeva jooksul pärast testi toimumist, st hiljemalt 2. aprillil ja 16. aprillil. Rohkem infot leiab akadeemilise testi lehelt.
Kandidaatidel, kes sooritavad akadeemilise testi vähemalt 70 punktile 100-st, on võimalik eritingimusel õppima asuda 30 õppekava alusel. Majandusteaduse ja õigusteaduse erialal on vastuvõtuks vaja vähemalt 75 punkti. Kandideerimisavaldusi saab esitada 15. juunist 30. juunini SAIS-is.
Akadeemilises testis tuleb 60 minuti jooksul vastata 15–40 küsimusele. Testi ülesanded hõlmavad diagrammidelt, tabelitest ja kaartidelt info leidmist, ruumiliste ja tasapinnaliste kujundite seaduspärade mõistmist ning matemaatiliste probleemide lahendamist. Testi käigus ei kontrollita otseselt gümnaasiumiastmes omandatud teadmisi, vaid pannakse proovile kandidaadi oskus näha loogilisi seoseid ja kasutada etteantud infot. Testi näidisülesannete ja nende vastustega on võimalik tutvuda veebilehel ut.ee/akadeemiline-test.
Parimad akadeemilise testi sooritajad on oodatud kandideerima suvel toimuvasse teadus-, ettevõtlus- ja õpetamishuvi arendavasse programmi „Talendid Tartusse!“.
Arstiteaduse ja hambaarstiteaduse erialadele kandideerimiseks on akadeemilise testi sooritamine üks kohustuslikest sisseastumistingimustest ning seda saab lahendada ka suvel, 6. juulil.
Tartu ülikooli akadeemiline test on rakenduskõrghariduse õppekavade alusel õppima asumiseks kohustusliku sisseastumiseksamina kasutusel ka Tartu tervishoiu kõrgkoolis. Neil, kes kandideerivad nii Tartu ülikooli kui ka Tartu tervishoiu kõrgkooli, läheb kandideerimisel arvesse sama tulemus. Akadeemilist testi on võimalik teha vaid ühe korra aastas ja selle tulemus kehtib ülikooli astumiseks ainult samal aastal.
Kandideerimine eestikeelsesse esimese astme õppesse 2026. aastal kestab 15. juunist kuni 30. juunini.

Vene keel emakeelena olümpiaad
2026-03-02 00:00 - 23:59
Vene keel emakeelena olümpiaad
Olümpiaad toimub kahes voorus. Piirkonnavooru tulemuste põhjal kutsutakse lõppvooru 15 õpilast.
Olümpiaadi teema „Looming ja armastus teemadena Anna Ahmatova ning Ossip Mandelštami luules/ Темы любви и творчества в поэзии Анны Ахматовой и Осипа Мандельштама“
Eelvoor 07.01.2026.
Lõppvoor 02.03.2026.
Info.

Huviharidus- ja noorsootöökonverents HuNt
2026-03-02 00:00 - 2026-03-03 23:59
Üle-eestiline huviharidus- ja noorsootöökonverents (HuNt) toimub 2. ja 3. märtsil 2026 Pärnus.
Konverentsile ootame osalema huvikoolide pidajaid, sh kohalike omavalitsuste esindajaid, huvikoolide juhte, huviharidusjuhte ja -ametnikke, koolide huvijuhte, noorsootöötajaid, huviringide juhendajaid ja kõiki teisi huvilisi.
Päevakava täpsustub jooksvalt kodulehel https://pernova.ee/hunt/

Loomevõistlus „Minu valu lugu“
2026-03-03 00:00 - 2026-03-30 23:59
Tallinna Lastehaigla ja Eesti Lastekirjanduse Keskus kutsuvad 5–16-aastaseid lapsi osalema loomevõistlusel „Minu valu lugu“, mis toimub 3.–30. märtsini ja annab võimaluse väljendada oma kogemusi valuga joonistuste ning lugude kaudu.
Võistlusele oodatakse joonistusi, lühijutte, kirju, luuletusi ja koomikseid, mis räägivad lapse isiklikust kokkupuutest valuga. Teema võib olla seotud haigla, haiguse, paranemise või mõne muu olulise hetkega lapse elus.
Loomevõistlusel saavad osaleda 5–16-aastased lapsed. Ootame töid erinevates vormides: joonistusi, maale, kollaaže, digikunsti, lühijutte, kirju, luuletusi ja koomikseid. Joonistused peavad olema A4- või A3-formaadis.
Iga töö juurde palume lisada töö pealkirja, autori nime ja vanuse ning lapsevanema või õpetaja kontaktandmed (telefon ja e-post). Vajadusel võib täiskasvanu aidata väiksemal lapsel teksti kirja panna.
Konkurss toimub 3.–30. märtsini 2026. Tööd palume saata posti teel aadressil Eesti Lastekirjanduse Keskus, Pikk 73, 10133 Tallinn.
Väljavalitud töödest valmib raamat „Laste valu ei pea olema saladus“ ning rändnäitus „Valu värvid“, mis toovad laste lood ja pildid laiema avalikkuse ette. Projekti eesmärk on tõsta teadlikkust laste valukogemusest, kasvatada empaatiat ning luua hariduslikke ja kultuurilisi väljundeid.

Inglise keele e-katseeksam
2026-03-04 00:00 - 2026-03-06 23:59
Harno kutsub koole osalema e-katseeksamitel
Märtsist aprillini toimuvad üle-eestilised e-katseeksamid. Selleks, et 2027. aastal esmakordselt toimuvad e-eksamid toimuksid sujuvalt ja ootuspäraselt, on e-katseeksamitel osalemine koolide jaoks oluline samm testimaks oma valmisolekut.
Kui 2025. aasta kevadel toimusid e-eksamite katsetused piiratud mahus, siis sel kevadel saavad kõik üldhariduskoolid katsetustel osaleda, et valmistuda 2027. aastal toimuvateks eesti keele, eesti keele kui teise keele ja inglise keele eksamiteks ning 2028. aastal toimuvaks matemaatika elektroonseks eksamiks.
“E-katseeksamitel osalevate 9. klasside õpilaste jaoks on see hea võimalus saada vahetult enne lõpueksameid tagasisidet oma õpitulemuste omandamise kohta. Kooli jaoks on aga oluline testida enda taristut ja inimressursse,” sõnas Harno hindamise korralduskeskuse juht Heidy Roosimägi. “Igasuguste katsetuste eesmärk on välja selgitada puudujääke, seega ei tähenda probleemide ilmnemine, et katseeksam oleks tingimata nurjunud ja e-eksamid läbikukkunud,” lisas ta.
E-katseeksamid toimuvad:
04.–06.03 inglise keel
17.–19.03 eesti keel teise keelena
19.03 eesti keel
07.04 matemaatika
Osaleda tuleb vähemalt ühel keelevaldkonna eksamil, kuid enda kooli valmisoleku põhjalikumaks testimiseks on soovituslik osaleda kõikidel, sh ka matemaatika e-katseeksamil.
Katseeksamitel osalemiseks tuleb hiljemalt 20. jaanuariks täita vorm https://forms.office.com/e/FFsQewRZjF
Täpsustav info põhikooli e-katseeksamite kohta on leitav infolehelt Põhikooli e-lõpueksamite katsetuste korraldamine 2026
29. jaanuaril kl 15.00–16.30 toimub Teamsis e-katseeksameid sissejuhatav veebiseminar. Veebiseminariga liitumise lingi leiab siit. Kohtumine salvestatakse ning seminari materjalid ja salvestus lisatakse Harno infotundide veebilehele.
Juhul, kui infolehelt ei ole võimalik enda küsimusele vastust saada, siis palume need ette saata vastava vormi kaudu hiljemalt 26. jaanuariks.

Õudusjuttude võistlus
2026-03-04 00:00 - 2026-04-09 23:59
Haapsalu õudus- ja fantaasiafilmide festival selgitab taas välja kõige hirmsamad õpilaste jutud. Üle-eestilisele konkursile oodatakse 1.–12. klassi õpilaste kuni 2500-tähemärgilisi jutte, mis võivad olla välja mõeldud, tõestisündinud või pärimuslikud.
Eraldi selgitatakse välja parim Haapsalu või Läänemaa õpilase kirjutatud jutt ja parim Haapsalu- või Läänemaa-aineline jutt.
Žüriisse kuuluvad rahvaluuleuurija Eda Kalmre, Lääne Elu peatoimetaja Aivar Õepa, taskuhäälingu „Tumedad tunnid” eestvedaja Priit Öövel ja kultuurikriitik Anne Vetik.
Auhinnad on välja pannud Apollo, Kingitus.ee, HÕFF ja Eesti kirjandusmuuseum.
Lisaks salvestab parimad jutud Haapsalu õudus- ja fantaasiafilmide festivalil toimuval avalikul lindistusel taskuhääling „Tumedad tunnid”, need avaldatakse HÕFFi koduleheküljel ja parimad Haapsalu jutud ilmuvad ajalehes Lääne Elu. Kõik lood arhiveeritakse Eesti kirjandusmuuseumi rahvaluulearhiivis ja osa avaldatakse muuseumi väljaandes.
Võistlus kestab 9. aprillini, võitjad kuulutab HÕFF välja 27. aprillil.
Vaata täpsemalt konkursi kohta siit. Eelmise aasta põnevuslugusid loe siit. Taskuhäälingus „Tumedad tunnid” salvestatud jutte kuula siit.

Fenno-Ugria hõimuklubi
2026-03-04 17:00 - 18:00
MTÜ Fenno-Ugria Asutuse korraldatav Fenno-Ugria hõimuklubi jätkab harivate kooskäimistega kevadhooajal! Et soome-ugri teemade kajastamisse kooliruumis vaheldust, mitmekesisust või hoopis uusi vaatenurki tuua, kutsume hõimuklubist osa võtma ka õpetajaid. Üritustest osavõtt on tasuta ning kõik üritused toimuvad Eesti Keele Instituudi saalis (Roosikrantsi 6) kolmapäeviti kl 17–18.
Ürituste toimumisajad, teemad ja esinejad:
4. märtsil Eva Toulouze, PhD (Tartu ülikool) “Udmurdi noorte neidude ja poiste täiskasvanuks saamise riitused, muutused 1994–2019”.

Erasmus+ koostööprojektide taotlemise tähtaeg
2026-03-05 00:00 - 23:59
Erasmus+ koostööprojektide taotlemise tähtaeg on 05.03.2026.
Lisainformatsiooni Erasmus+ koosööprojektide kohta saab lugeda siit.

Inglise keele olümpiaad
2026-03-06 00:00 - 23:59
Inglise keele olümpiaad 6. märtsil 2026.
Info

Emakeeleolümpiaad
2026-03-06 00:00 - 2026-03-07 23:59
Emakeeleolümpiaad

Olümpiaad toimub igal aastal, seda korraldavad Tartu Ülikool ja Tallinna Ülikool vaheldumisi.
Noorema vanuserühma (7.–8. kl) ja kahe vanema rühma (9.−10. kl ja 11.−12. kl) õpilased pääsevad lõppvooru piirkondliku ülesandevooru kaudu. Lõppvooru kutsutakse kolme vanusrühma peale kokku kuni 80 õpilast. Lõppvoorus tuleb kõikidel vanuserühmadel lahendada ülesandeid, mis tulenevad vanuseastme ainekavast ja seostuvad olümpiaadi üldteemaga.
Lõppvoor 6. ja 7. märtsil 2026.
Info

Muusikaolümpiaad
2026-03-06 00:00 - 2026-03-07 23:59
Muusikaolümpiaadi üleriigiline voor toimub 6. ja 7. märtsil 2026 Eesti Muusika- ja Teatriakadeemias (Tatari 13).
Info

Konverents „Piiripealne tõde ja õigus“
2026-03-06 00:00 - 2026-03-07 23:59
6. ja 7. märtsil toimub Tartu ülikooli Narva kolledžis konverents „Piiripealne tõde ja õigus“, mis on pühendatud Anton Hansen Tammsaare „Tõe ja õiguse“ esimese osa ilmumise 100. aastapäevale. Konverentsi raames avatakse Narva vanalinna põhikooli hoonel Tammsaare mälestustahvel. Üritused on osa „Tõe ja õiguse“ ilmumise aastapäeva ja eesti raamatu aasta programmist.
Konverentsil astuvad üles kirjandusteadlased, õpetajad, kultuuriloolased, teatri- ja muuseumitöötajad ning arhiivispetsialistid, aga ka õpilased ja üliõpilased. Arutletakse Tammsaare elu ja loomingu, eesti kirjanduse ja kultuuri, siinse ajaloo, hariduselu ning õpetamismetoodika üle.
Ettekannetega esinevad vandeadvokaat Katrin Sarap, Tartu ülikooli professor Arne Merilai, Tallinna kirjanduskeskuse direktor Maarja Vaino, näitekirjanik ja dramaturg Urmas Lennuk ning Ida-Virumaa kutsehariduskeskuse direktor Hendrik Agur. Lisaks teadlastele ja praktikutele esinevad õpilased Narva vanalinna põhikoolist, Narva kesklinna koolist ja Tartu Miina Härma gümnaasiumist ning 4. märtsil Narva kolledžis toimunud Tammsaare loomingu võistulugemise laureaadid.
Narva kolledži eesti keele nooremlektori Enda Truboki sõnul loovad üritused võimaluse avastada seoseid Narva linna ajaloo ja Eesti kultuuriloo vahel. „Loodan, et aitame muuta Tammsaare loomingu tähenduse arusaadavamaks neile, kes pole eesti kirjandusega väga hästi tuttavad,“ ütles Trubok.
6. märtsil kell 14.30 avatakse Narva vanalinna põhikooli seinal Anton Hansen Tammsaare mälestustahvel. Just selles omaaegses Narva poeglaste gümnaasiumi hoones sooritas Tammsaare 1903. aastal lõpueksamid. 25-aastane Anton Hansen vajas pärast Hugo Treffneri erakooli lõpetamist riiklikku lõputunnistust, et astuda Tartu ülikooli õigusteaduskonda.
Lisateavet saab lugeda konverentsi veebilehel.

Tallinna ülikooli haridustehnoloogia keskuse juubelikonverents "30 aastat haridustehnoloogiat Tallinna Ülikoolis: teaduse ja innovatsiooni teekond"
2026-03-06 10:00 - 15:00
Tallinna Ülikooli haridustehnoloogia keskuse juubelikonverents
HTK konverents “30 aastat haridustehnoloogiat Tallinna Ülikoolis: teaduse ja innovatsiooni teekond”
6. märtsil kell 10.00–15.00 Tallinna ülikoolis Maximumi saalis (A002)
https://www.tlu.ee/dt/sundmused/htk-konverents-30

Bioloogiaolümpiaad
2026-03-07 00:00 - 2026-03-08 23:59
Bioloogiaolümpiaad
Lõppvoor gümnaasiumile 7.–8.03.2026, põhikoolile 28.–30.05.2026.
Info

Õpetajaameti rahvusvaheline tippkohtumine (ISTP)
2026-03-08 00:00 - 2026-03-11 23:59
Tippkohtumist korraldab 8.–11. märtsini Eesti, kes PISA 2022 tulemuste järgi on Euroopa parima haridussüsteemiga, koostöös OECD ja ülemaailmse haridustöötajate ametiühingute katusorganisatsiooni Education Internationaliga.
Tippkohtumisel tegelevad riikide esindajad haridussüsteemide suurimate väljakutsetega: kuidas rakendada hariduses tehisaru ning kuidas toetada muutuvates oludes õpetajate tööd. Otseülekannet avatseremooniast ja tippkohtumise avatud sessioonidest vahendab Delfi.
„Eestis oleme lähtunud ennekõike sellest, et kõigepealt on oluline võimestada ja toetada õpetajaid, alles seejärel rakendame tehnoloogiat,” ütles Eesti haridus- ja teadusminister Kristina Kallas. ” Tippkohtumise olulisim küsimus on: kuidas ehitada tulevikukindlat haridust, mis valmistab ka tegelikult lapsi ja noori ette iseseisvaks ja edukaks eluks oludes, kus on vaja paindlikkust, leidlikkust ja kohanemisvõimet. TI-hüppe programm on kindlasti oluline näide, mida tahan kolleegidega jagada, sest oleme ka näinud, et rahvusvaheline huvi meie lähenemise vastu on suur.“
“Riikidel tehisaru kasutamisel hariduses erinevad lähtekohad – tippkohtumisel tuleb kindlasti lauale mitmesuguseid kontekste ja kogemusi,” ütles Andreas Schleicher, OECD hariduse ja oskuste direktoraadi direktor. “Pole olemas ühte selget vastust, kuidas valmistada meie haridussüsteeme ette tehisaru ajastuks. Seetõttu on sellised foorumid nagu ISTP, kus riigid saavad õppida üksteise edusammudest ja väljakutsetest, nii väärtuslikud. Seejuures on Eesti paljudele riikidele eeskujuks.”
Eesti TI-hüppe programm, mis hõlmab praegu pea kõiki Eesti gümnaasiume ja laieneb 2026/2027. õppeaastal veelgi, on pälvinud rahvusvahelist tähelepanu tänu sellele, et on keskendunud õpetajate toetamisele ja koolitamisele tehisaru rakendamisel. Eesti oli esimene riik maailmas, kes kuulutas välja üleriigilise algatuse, mis keskendub konkreetselt vastutustundlikule tehisaru kasutamisele hariduses.
“Õpetajad on muutustes partneriks,” ütles Eesti Haridustöötajate Liidu esimees Reemo Voltri. “Me vajame tehnoloogiat, mis toetab meie professionaalset tööd ja annab rohkem aega sellele, mis on kõige olulisem – tööle otse õpilastega.”
Riigid teatavad kohustustest tippkohtumise lõpus
Tänavune ISTP teema “Käiguvahetus: õpetajad ja õppijad tuleviku õpikeskkonnas” keskendub õpetajate muutuva rolli toetamisele, vastutustundlikule tehisaru kasutamisele ning professionaalse autonoomsuse säilitamisele kiire muutuse ajal.
Kolme päeva jooksul külastavad haridusministrid, õpetajate ametiühingute juhid, õpetajad ja koolijuhid Austraaliast, Kanadast, Soomest, Singapurist, Ühendkuningriigist ja teistest riikidest Eesti koole, vahetavad kogemusi, kuidas tehisaru rakendada ja õpetajaid toetada. 11. märtsil, tippkohtumise avalikul lõpusessioonil teatavad riigid, millised kohustused nad võtavad oma haridussüsteemi arendamiseks järgneva aasta jooksul.
Osalevad Austraalia (Victoria), Kanada (Quebec), Eesti, Soome, Island, Läti, Leedu, Norra, Poola, Portugal, Singapur, Sloveenia, Hispaania, Rootsi, Šveits, Ukraina ja Ühendkuningriik (Inglismaa, Wales, Põhja-Iirimaa ja Šotimaa). Austria ja Saksamaa (Baieri) osalevad vaatlejatena.Teema: “Käiguvahetus: õpetajad ja õppijad tuleviku õpikeskkonnas”
ISTP-st
Õpetajaameti rahvusvahelist tippkohtumine toimub alates 2011. aastast ja seda peetakse rahvusvaheliselt kõige mõjukamaks hariduspoliitika tippkohtumiseks. Osalemine toimub kutse alusel ja on avatud OECD liikmesriikidele, kelle PISA tulemused on silmapaistvad. Tippkohtumise ainulaadne formaat toob kokku ministrid, ametiühingute juhid ja praktikud, kes saavad avalikkusele suletud aruteluformaatides käsitleda hariduses olulisemaid teemasid süvitsi.

Astronoomiaviktoriin "Pulsar"
2026-03-09 00:00 - 23:59
Astronoomiaviktoriin “Pulsar” on mõeldud kõigile 5.–12. klasside õpilastele, kes soovivad oma astronoomia- ja loodusteaduste võimekust proovile panna.
Toimumisaeg ja -koht:
Viktoriini toimub sel korral 9. märtsil 2026. Viktoriin viiakse läbi Tartu Ülikooli teaduskooli viktoriinikeskkonnas viktoriinid.ee. Ülesandeid saab lahendada terve päeva vältel: keskkond avaneb kell 5.00 ja sulgub 23.59.
Ülesehitus:
Viktoriiniküsimustele vastamiseks on aega 40 minutit. Küsimused on koostatud kolmes vanuserühmas (5.–7. klass, 8.–9. klass ja gümnaasium).
Võistlemine:
Viktoriinist võib iga õpilane osa võtta vaid üks kord. Osalemiseks on vajalik internetiühendusega arvuti, nutitelefon või tahvelarvuti. Viktoriini alustamiseks teeb õpilane endale võistluskeskkonda kasutaja (palume sisestada eesnimi, perekonnanimi, klass (ainult number), kool, e-posti aadress) või kasutab juba olemasolevat kontot. Viimasel juhul palume õpilastel üle kontrollida eelnevalt sisestatud andmed ja need vajadusel uuendada. Osalev õpilane vastutab, et tema poolt enda kohta esitatud andmed on õiged ja korrektsed.
Tulemused:
Paremusjärjestus selgitatakse välja vanuseastmeti 5.–7. klass, 8.–9. klass, 10.–12. klass.

Prantsuse keele olümpiaad
2026-03-09 00:00 - 23:59
Prantsuse keele olümpiaad
Prantsuse keele olümpiaadi korraldab Tallinna Ülikool koostöös Eesti Prantsuse Keele Õpetajate Ühinguga ja Haapsalu Frankofiilide Ühinguga. Prantsuse keele olümpiaad toimub kahes voorus (piirkondlik ja vabariiklik lõppvoor) ning on suunatud põhikooli ja gümnaasiumi õpilastele ning mõlemas kooliastmes kolmes kategoorias. Olümpiaadi töökeel on prantsuse keel.
Info
Piirkonnavoor 26.01.2026
Lõppvoor 09.03.2026

Laur Kangeri inauguratsiooniloeng
2026-03-10 16:15 - 17:00
Teisipäeval, 10. märtsil kell 16.15 peab Tartu Ülikooli kestlike siirete professor Laur Kanger ülikooli aulas inauguratsiooniloengu „Kas teadus ja tehnoloogia aitavad keskkonnakriisi lahendada või hoopis võimendavad seda?“.
Laur Kanger ütles, et tööstusühiskonna viimase 250 aasta areng on osutunud ülimalt vastuoluliseks, olles ühest küljest kaasa toonud hüppelise kasvu inimkonna heaolus, ent teisalt üleilmse keskkonnakriisi. „Katsed seda kriisi lahendada lähtuvad tihti vaatepunktist, mida nimetatakse ökoloogiliseks moderniseerumiseks: keskkonnamurede tõsidust tunnistatakse käsikäes uskumusega, et teadus, tehnoloogia ja turud võimaldavad need edukalt lahendada. Ent mis siis, kui kaasaegsetes ühiskondades valitsevad arusaamad teadusest ja tehnoloogiast võivad keskkonnaprobleemide lahendamise asemel neid hoopis süvendada?„
Sellele küsimusele vastamiseks kasutatakse loengus tööstusliku modernsuse mõistet. Laur Kangeri sõnul tähistab see kogumit looduskeskkonda, teadust ja tehnoloogiat puudutavaid uskumusi, norme ja käitumisviise, mis on kahe viimase sajandi vältel saanud omaseks igale tööstusühiskonnale. Loengus vaadeldakse tööstusliku modernsuse teket, kinnistumist ja kriisi alates 18. sajandi lõpust kuni tänapäevani. Eri kestlike sekkumisviiside abil näitlikustatakse seejärel, kuidas tavapärased arusaamad teadusest ja tehnoloogiast võivad põhjustada tööstusühiskonna ajaloost tuttavate soovimatute tagajärgede kordumist. Viimaks esitatakse inauguratsiooniloengus küsimus, kas kestliku pöörde algatamine nõuab ka teadust ja tehnoloogiat puudutavate aluseelduste ümbermõtestamist ehk kas on aeg liikuda vastutustundetust moderniseerumisest vastutustundlikku.
Laur Kanger on vaadelnud kasutajate rolli energiasüsteemi kujundamisel, pöördeliste tehnoloogiate esiletõusu liikuvussüsteemis ning masstootmise ja digitaliseerimise pikaajalisi arengumustreid. Samuti on ta aidanud välja töötada suurte siirete raamistikku, kus mõtestatakse tööstusühiskonna kujunemist energia-, liikuvus-, toidu- ja teiste süsteemide pikaajalise koosarengu kaudu. Just selle raamistiku arendamisega on seotud kaks suurt teadusprojekti, mida Laur hetkel Tartus juhib ning mille jaoks on antud Euroopa Teadusnõukogu väljakujunenud teadlase ja Eesti Teadusagentuuri suur rühmagrant.
Piduliku inauguratsiooniloengu eesmärk on anda ülikooli uuele professorile võimalus tutvustada ennast, oma eriala ja teadusteemat. Avaliku loengu lõpus saavad kuulajad professorile küsimusi esitada. Loengule on oodatud nii ülikooli töötajad, üliõpilased kui ka kõik teised huvilised. Veebiülekannet saab jälgida UTTV-st.

Kokavõistlus "Kokakunst Kuressaares"
2026-03-11 08:00 - 2026-03-12 17:00
11. ja 12. märtsil korraldab Kuressaare ametikool taas rahvusvahelise kokavõistluse “Kokakunst Kuressaares”, kus tänavu osaleb 65 võistlejat ja juhendajat 16 koolist. Eesti kokaõpilaste kõrval võistlevad Leedu ja Läti noored.
Neljapäeval võistlevad loositud tiimides teise ning reedel kolmanda kursuse õppijad. Valmistada tuleb pearoog, magustoit ja üllatustoit. Kohtunikeks on peakokad Saaremaalt ja mandrilt. Võitjad kuulutatakse välja reedel kell 12.50 ametikooli aulas algaval lõpetamisel.
Ametikool korraldab võistlust 12. korda. Vaata pilte 2025. a võistlusest https://galerii.ametikool.ee/?2025/Kokakunst%20Kuressaares%2013.-14.03

Konverents Eesti rahvastikukriisist
2026-03-11 10:30 - 14:10
Riigikogu perede ja demograafia toetusrühm korraldab 11. märtsil Riigikogu konverentsisaalis algusega kell 11 konverentsi „Miks meil lapsi ei ole?“. Konverentsi saab jälgida veebiülekande vahendusel ja selle videosalvestist hiljem vaadata Riigikogu YouTube’i kanalil.
Konverentsi avaettekande esitab rahvastikuteaduste professor Allan Puur, kes käsitleb Eesti demograafilise olukorra hinnanguid ning nende muutumist ajas. Eesti peretoetuste ja perepoliitika hetkeseisust annab ülevaate sotsiaalministeeriumi laste ja perede osakonna juhataja Helen Meumers, rahvastikukriisi kultuurilisi ja väärtustest tulenevaid põhjuseid käsitleb kirjandusteadlane Maarja Vaino, geograaf Anneli Kährik arutleb, kuidas mõjutab sündimust kodu hind, majanduslikke mõjusid käsitlevad majandustegelased Indrek Neivelt ja Heido Vitsur, perekonna ja lähisuhete rolli käsitleb keeleteadlane Martin Ehala ning konverentsi lõpetab rahvastikuteadlane Mark Gortfelder, kes käsitleb väärtusnihkeid Eesti ühiskonnas.
Konverentsi kava
10.30–11.00 osalejate saabumine
11.–11.05 Marko Pomerants, sissejuhatus moderaatorilt
11.05–11.10 Lea Danilson-Järg, tervitus perede ja demograafia Riigikogu toetusrühmalt
11.10–11.30 Allan Puur, rahvastikuteadlane „Kuidas Eesti rahvastiku nüüdisolukorda hinnata?“
11.30–11.50 Helen Meumers, sotsiaalministeeriumi laste ja perede osakonna juhataja „Laste ja perede toetamine Eestis: olukord ja suunad“ 11.50–12.10 Maarja Vaino, kirjandusteadlane „Kuidas mõjutab emaduse olemust selle mõiste kaaperdamine?“
12.10–12.30 Anneli Kährik, geograaf „Eluasemepoliitika kui rahvastikupoliitika: kas Eesti sündimus sõltub kodu hinnast?“
12.30–12.50 kohvipaus
12.50 –13.10 Indrek Neivelt, majandustegelane „Mida võib tähendada elanike arvu vähenemine kümnendiku või veerandi võrra Eesti majandusele?“
13.10–13.30 Heido Vitsur, majandustegelane „Lootus saab kaduda ainult siis kui ei hoolita.“
13.30–13.50 Martin Ehala, keeleteadlane „Kui enam pole ühtset normatiivset peremudelit, tuleb õppida kestlikku armastust“
13.50–14.10 Mark Gortfelder, rahvastikuteadlane „Väärtusnihe ja selle mõju sündimusele ning rahvastikupoliitikale“

Matemaatikavõistlus „Náboj"
2026-03-13 00:00 - 23:59
Rahvusvahelinele võistkondlik matemaatikavõistlus „Náboj“ toimub tänavu 13. märtsil 16 riigis. Eestis korraldatakse kohapealset võistlust Tallinnas, Tartus ja Pärnus. Osalemine on kõigile tasuta.
„Náboj“ on 1998. aastal Slovakkiast alguse saanud võistlus viieliikmelistele võistkondadele, kes esindavad oma koole. Peamiselt 9.–12. klasside õpilastele suunatud võistlusel (nooremate osavõtt on samuti lubatud) võisteldakse kahes vanuserühmas. Nooremas on lubatud osaleda kuni 10. klassis käivatel õpilastel. Vanemas saavad osaleda ka 11. ja 12. klasside õpilased. Eesti arvestuses autasustatakse vanuserühmade parimaid ja parimat põhikooli (kooli ilma gümnaasiumiosata).
Võistlejatel tuleb 120 minuti jooksul lahendada võimalikult palju ülesandeid, mis nõuavad neilt loomingulisust ja leidlikkust. Võistkonna edukus sõltub ka liikmete koostööoskusest. Lahendamist alustatakse lihtsamate ja lõpetatakse raskemate ülesannetega. Samuti piisab ülesande lahendamiseks vaid õige vastuse leidmisest. Selle tõttu on võistlus sobilik nii olümpiaadidel korduvalt osalenud õpilastele kui ka neile, kellel see kogemus puudub. Võistlusülesanded on ainult eestikeelsed.
Iga kool peab võistkonnad registreerima Náboj kodulehel, kus on olemas ka võistluse täismahus korralduslik teave. Lisaks on lehel võimalik tutvuda võistluse arhiiviga, kust võib leida varasemate võistluste eestikeelsed ülesanded.
Registreerimise põhivoor kestab 9. veebruarist kella 13-st kuni 23. veebruarini kella 13-ni ning selle käigus saab iga kool registreerida nii mitu võistkonda, kui ta ise soovib, kuid ainult iga vanuserühma esimene võistkond võetakse vastu (kuni jääb vabu kohti), ülejäänud võistkonnad pannakse ootejärjekorda. Registreerimise lisavoorus, mis lõpeb 4. märtsil, võetakse vabade kohtade olemasolul vastu ka iga kooli teine ja kolmas võistkond.
Erandid tehakse kummaski vanuserühmas koolidele, mis jõudsid eelmise aasta võistlusel esikolmikusse: nendest koolidest võetakse juba esimeses voorus vastu ka täiendav võistkond iga esikolmiku koha kohta vastavas vanuserühmas.
Võistkondade arv on piiratud! Tallinnas saab osaleda 40 võistkonda, Tartus 28 ja Pärnus 15. Iga kool valib registreerimisel ise, millises võistluskeskuses tema võistkond või võistkonnad lahendavad.
Eelmistel aastatel oli võistluse vastu suur huvi, kõik kohad võistluskeskustes said täis loetud päevadega, nii et soovitame huvilistel registreeruda esimesel võimalusel! Võistkonda tohib registreerida nii õpetaja, võistkonnas osalev õpilane kui muu kooli esindaja, kes registreerimisel sisestab oma kontaktandmed. Võistkonna koosseisu saab muuta või täiendada kuni üks päev enne võistluse toimumist.
Võistkonna loobumisel pääseb osalema ootejärjekorras olev võistkond.
Ootame, et igast osalevast koolist tuleb kaasa üks õpetaja, kes saab elada kaasa põnevale võistlusele ning aidata võistluse läbiviimisega. Õpetaja nime ja kontakti palume teatada hiljemalt 6. märtsil võistluse kodulehel toodud aadressidel. Kui koolil pole võimalik võistkonnaga õpetajat kaasa saata, palume ka sellest meid informeerida. Korraldajad annavad teada, kas võistkonnal on sellisel juhul võimalik osaleda.
Riigisiseselt toimub käesoleva aasta „Náboj“ võistlus Eesti Matemaatika Seltsi, Tartu Ülikooli teaduskooli, Tallinna Tehnikaülikooli ning Pärnu linna koostöös.
Läbiviimist toetavad AS Cybernetica, Tartu linn, Vichy ja A. Le Coq.
Lisainfo info-ee@math.naboj.org

Usundiõpetuse olümpiaad
2026-03-13 00:00 - 2026-03-14 23:59
Usundiõpetuse olümpiaad
Olümpiaad toimub kahes voorus ja sellest võivad osa võtta kõigi gümnaasiumide, põhikoolide ning kutseõppeasutuste õpilased, kes on nooremad juhendis fikseeritud sünniaastast. Eelvooru sisu on usundite tundmise test, mis viiakse läbi Tartu Ülikooli Moodle’i keskkonnas. Lõppvooru kutsutakse tulemuste pingerea alusel kaksteist parimat osalenut. Lõppvoorus osaleja esitab ettevalmistatud kõne ja vastab žürii ning teiste osalejate poolt esitatud küsimustele. Seejärel toimub usundite tundmise ja analüüsimise test. Kolmandaks ülesandeks on dispuut.
Eelvoor 29.01.2026
Lõppvoor 13.–14.03.2026
Info
